Document ID: 31977D0144

Komisijas Lēmums
(1976. gada 22. decembris),
ar ko nosaka tipveida kodu un noteikumus, kas regulē dažu augļu koku sugu stādījumu apsekojumu datu transkripciju mašīnlasāmā formā, un nosaka ražošanas apgabalu robežas attiecībā uz šiem apsekojumiem
(77/144/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1976. gada 20. jūlija direktīvu 76/625/EEK [1] par dalībvalstīm veicamajiem statistiskajiem apsekojumiem, lai konstatētu noteiktu augļu koku sugu stādījumu ražošanas potenciālu, un jo īpaši tās 4. panta 2. un 4. punktu,
tā kā aprīkojums, kas Komisijai ir pieejams, lai analizētu noteiktu augļu koku sugu stādījumu apsekojumu rezultātus, kā arī vajadzība to racionāli izmantot rada vajadzību precizēt ar šo aprīkojumu saderīgas mašīnlasāmas formas un noteikt standarta formātu datu pārrakstīšanai mašīnlasāmā formā;
tā kā noteiktos ražošanas apgabalos pastāv viendabīgi klimatiskie un agronomijas apstākļi, kas saistās ar vairāk vai mazāk vienādām augļu ražām no hektāra; tā kā apsekojumu rezultātu izmantošana katram ražošanas apgabalam uzlabo ražošanas vidēja termiņa prognožu precizitāti; tā kā jānosaka šādu ražošanas apgabalu robežas;
tā kā šajā direktīvā paredzētie pasākumi saskan ar Lauksaimniecības statistikas pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Mašīnlasāmās formas Direktīvas 76/625/EEK 2. pantā paredzēto datu iesniegšanai, ko veic tās dalībvalstis, kuras savu apsekojumu informāciju apstrādā elektroniski, ir vai nu magnētiskā lente, vai 80 sleju perfokartes.
2. pants
Standarta formāts, kodi un noteikumi attiecībā uz Direktīvas 76/625/EEK 2. pantā paredzēto datu pārrakstīšanu magnētiskajā lentā vai 80 sleju perfokartēs, kā arī administratīvā procedūra magnētisko lenšu pārsūtīšanai uz Eiropas Kopienu Statistikas biroju (Statistikas biroju) ir noteikta šā lēmuma pielikumos.
3. pants
Pieņemamās ražošanas apgabalu robežas ir noteiktas šā lēmuma pielikumos.
4. pants
Šis lēmums ir adresēts dalībvalstīm.
Briselē, 1976. gada 22. decembrī

Labels: 7
12
6